**INDOKOLÁS**

Általános indokolás

A Képviselő-testület 2020. október 6. napján tartott ülésén alkotta meg *a Képviselő-testület szervezeti és működési szabályzatáról* szóló 19/2020. (X. 9.) önkormányzati rendeletét (a továbbiakban: SzMSz). Bár az SzMSz nem alakította át radikálisan a Képviselő-testület és szervei működésének szabályait, azonban a gyakorlati tapasztalatokra és a *Magyarország helyi önkormányzatairól* szóló 2011. évi CLXXXIX. törvény (a továbbiakban: Mötv.) szabályozási rendszerére figyelemmel több apró korrekciót végrehajtott. Az SzMSz rendelkezéseivel való összhang biztosítása érdekében ezen korrekciókat az összes önkormányzati rendeleten át kell vezetni. Ennek megfelelően megtörtént a hatályos önkormányzati rendeletek felülvizsgálata, és a Javaslat ennek eredményeként tartalmazza a szükséges módosításokat. A Javaslat elsősorban terminológiai és jogtechnikai változtatásokat tartalmaz, kisebb részben hatásköri szabályokat módosít az SzMSz rendelkezéseinek megfelelően. Az egyes ágazati rendeletek szakmai tartalmát a Javaslat érdemben nem érinti.

A Javaslatban foglalt főbb módosítások:

* Az SzMSz az Mötv. 57. § (1) bekezdésében foglalt rendelkezésnek eleget téve meghatározta a Képviselő-testület bizottságainak feladatkörét. A központi jogszabályokhoz hasonlóan az Önkormányzat rendeleteiben is célszerű törekedni arra, hogy azok a bizottságokra ne megnevezésükkel, hanem feladatkörük megjelölésével hivatkozzanak. Ennek eredményeként a bizottsági struktúra a jövőben pusztán az SzMSz módosításával is rugalmasan alakítható lesz az ágazati rendeletek teljes felülvizsgálata nélkül is.
* Az SzMSz minden Képviselő-testület elé kerülő előterjesztés esetében kötelezően előírja a bizottsági előkészítést. Erre figyelemmel azonban nem határoz meg olyan előterjesztéseket, amiket csak bizottság nyújthat be, vagy amelyek csak bizottság állásfoglalásával nyújthatóak be. Ezért a Javaslat hatályon kívül helyezi, illetve módosítja az ágazati rendeletek azon szakaszait, amelyek a bizottságok részére javaslattételi vagy véleményezési jogkört állapítanak meg.
* A Javaslat módosítja azokat az ágazati rendeletekben található szakaszokat, amelyek ugyanabban a tárgykörben több bizottság számára állapítottak meg feladatot. A Javaslat az SzMSz-ben foglaltak szerint egyértelműen meghatározza, hogy az egyes döntések meghozatala, melyik bizottság feladatkörébe tartozik.
* A Javaslat a párhuzamos szabályozás elkerülése érdekében hatályon kívül helyezi azokat a rendelkezéseket, amik az SzMSz szabályozási tárgykörébe kerültek.

Részletes indokolás

*az 1. § (1) bekezdéshez, 3. §-hoz, 5. § (1) bekezdéshez, 6. §-hoz, 7. § (3) és (4) bekezdéshez, 8. §-hoz, 9. §-hoz, 10. §-hoz, 14. §-hoz, 17. §-hoz, 18. §-hoz, 21. §-hoz*

Az általános indokolásban foglalt okokból a Javaslat nem a megnevezésükkel, hanem az SzMSz-ben meghatározott feladatkörrel jelöli meg az ágazati rendeletekben meghatározott döntési hatásköröket gyakorló bizottságokat.

*az 1. § (2) bekezdéséhez*

Az SzMSz a korábbi szabályozástól eltérően a lobogót nem sorolja az Önkormányzat jelképei közé, csak az Önkormányzat zászlaját. A Javaslat ennek megfelelően korrigálja *az Önkormányzat jelképei, valamint a Rákospalota-Pestújhely-Újpalota név használatáról* szóló a 31/1999. (XI. 1.) önkormányzati rendeletet.

*2. §-hoz*

Az *államháztartásról* szóló 2011. évi CXCV. törvény 109. § (1) bekezdés 17. pontja a Kormány számára ad felhatalmazást az önkormányzati biztosra vonatkozó részletes szabályok megalkotására. A Kormány e jogalkotói felhatalmazásnak *az államháztartásról szóló törvény végrehajtásáról* szóló 368/2011. (XII. 31.) Korm. rendelet 116-118. §-ában tett eleget. Emiatt szükséges *az önkormányzati biztosról* szóló 42/2000. (X. 26.) önkormányzati rendelet hatályon kívül helyezése.

*az 5. § (2) bekezdéséhez, 7. § (1) és (2) bekezdéséhez, 11. §-hoz, 12. §-hoz, 15. §-hoz*

Az általános indokolásban foglalt okokból hatályon kívül helyezi, illetve módosítja az ágazati rendeletek azon szakaszait, amik a Képviselő-testület döntéséhez bizottsági javaslatot vagy állásfoglalását írnak elő.

*a 13. §-hoz*

A Vagyonrendelet 15/A. § (2) bekezdés b) pontja és a 24. § (1) bekezdés az „illetékes bizottság” számára állapít meg döntési hatáskört, illetve véleményezési jogkört. A Javaslat az SzMSz-szel összhangban a vagyongazdálkodással összefüggő feladatokat ellátó bizottság hatásköreként határozza meg az Önkormányzati nemzeti vagyon ingyenes vagy kedvezményes hasznosításáról szóló döntést az 1.000.000 Ft feletti és a mindenkori költségvetési törvényben a versenyeztetésre megállapított egyedi forgalmi értékhatárig. A véleményezési jogkörre vonatkozó rendelkezést a Javaslat hatályon kívül helyezi.

*a 16. §-hoz*

Az SzMSz 15. § (3) bekezdése rendelkezik arról, hogy a tiszteletdíj csökkentéséről a polgármester javaslatára a költségvetési feladatokat ellátó bizottság dönt, amivel szemben az érintett a Képviselő-testülethez fordulhat. A Javaslat a párhuzamos szabályozás megszüntetése érdekében módosítja az önkormányzati képviselő, a nem képviselő bizottsági tag és a tanácsnok tiszteletdíjáról és természetbeni juttatásairól szóló 33/2014. (XI. 10.) önkormányzati rendeletet.

*a 19-20. §-hoz*

A Javaslat a feladatkör feltüntetésével egyértelműen megjelöli az ágazati rendeletekben meghatározott hatáskört gyakorló bizottságot.

*a 22. §-hoz*

A Javaslat hatályba léptetése különösebb előkészületeket nem igényel, a címzettek a javaslat tartalmát már annak elfogadása napján megismerik. Ezért a hatályba lépés napjaként a kihirdetést követő nap is meghatározható.